ቱርክ  በመንፍቅለ መንግሥት እጃቸው እንዳስገቡ ተጠርጣሪዎች  ዜግነት ልታነሳ ነው
ቱርክ በተሞከረባት የመፈንቅለ መንግስት እጃቸው አለባቸው ያለቻቸውን ፋቱላህ ጉለንን ጨምሮ የ130 ኮብላይ ዜጎቿን ዜግነት ልታነሳ መሆኑን አስታወቀች ፡፡ቱርክ  በመንፈቅለ  መንግሥት  ተጠርጣሪ  በመሆናቸው ምክንያት  ወደ ሌላ አገር  የተሰደዱ ዜጎች  በሶስት ወር ውስጥ ወደ አገራቸው ካልተመለሱ ከዜግነት ማህደር ላይ ስማቸው እንደሚፋቁ  ገልጻለች፡፡   የከሸፈ መፈንቅለ መንግስት የተሞከረባት፣ ከዚሁ ጋር በተያያዘ በርካታ ዜጎች ለእስር የተዳረጉባትና ከሥራ የተሰናበቱባት እንዲሁም ከአገር የኮበለሉባት ቱርክ አዲስ እርምጃ ለመውሰድ መዘጋጀቷን እየገጸች ትገኛለች  ፡፡ከመፈንቅለ መንግሥቱ ጋር በተያያዘ በተለያዩ ጊዜያት ከአገራቸው የኮበለሉ የ130 ቱርካውያንን ዜግነት ለመግፈፍ መዘጋጀቷን ገልጻለች ፡፡አገሪቱ ዜግነታቸውን ለመግፈፍ ውሳኔ ካስተላለፈችባቸው ዜጎቿ መካከል ተቀማጭነታቸውን በአሜሪካ ያደረጉት የቱርክ የሃይማኖት መሪ ፋቱላህ ጉለን ይገኙበታል፡፡ጉለን የከሸፈውን መፈንቅለ መንግስት ጨምሮ በቱርክ ውስጥ በተለያዩ ጊዜያቶች በተከሰቱ ሁከቶችና ብጥብጦች ውስጥ እጃቸው አለበት በሚል በፕሬዚዳንት ሬሲፕ ታይፕ ኤርዶጋን አስተዳደር ይከሰሳሉ፡፡ ጉለን ከደሙ ንፁህ ነኝ በማለት ክሱን ቢያጣጥሉም፡፡የፕሬዚዳንት ኤርዶጋን አስተዳደር አሜሪካ ጉለንን አሳልፋ እንድትሰጠው በተደጋጋሚ ጥያቄ ሲያቀርብ ቆይቷል፡፡ ከአሜሪካ የሚፈለገውን ምላሽ ባያገኝም፡፡ከጉለን በተጨማሪ የኩርዶች አጋር እንደሆነ የሚነገርለት የኩርዲሽ ህዝቦች ዲሞክራሲያዊ ፓርቲ (ኤችዲዲ) አባላት ፋይዛል ሳሪልዲዝ፣ ቱግባ ኸዘር እና የፓርቲው የቀድሞ አባል ኦዝዳል አሰር ዜግነታቸውን ሊያጡ ይችላሉ ተብሏል፡፡ኤችዲዲ ፓርቲ በአሜሪካ ፣በአውሮፓ ህብረትና በቱርክ በሽብርተኝነት ከተፈረጀው የኩርድ ሠራተኞች ፓርቲ (ፒኬኬ) ጋር ግንኙነት አለው እየተባለ በቱርክ መንግስት በተደጋጋሚ ይከሰሳል፡፡በተለያዩ አገራት መኖሪያቸውን ያደረጉትና በቱርክ መንግስት የዜግነት እንደሚናሳባቸው የተነገረላቸው ኮብላይ ቱርካውያን በሶስት ወራት ወደ አገራቸው እንዲመለሱ ቀነ ገደብ ተቀምጦላቸው፡፡ቀነ ገደቡን በመጠቀም ወደ አገራቸው በመመለስ ለሚመለከተው የቱርክ መንግስት መስሪያ ቤት ማሳወቅ እንደሚጠበቅባቸው ተመልክቷል፡፡ ይህን ማድረግ ካልቻሉ አልያም ፍቃደኛ ካልሆኑ ከዜግነት መዝገብ ላይ ስማቸው ይፋቃል ተብሏል፡፡ባለፈው ዓመት በቱርክ የተሞከረውን መፈንቅለ መንግስት ተከትሎ 50ሺ ሰዎች የታሰሩ ሲሆን 150 ሺ የሚደርሱት ደግሞ ከሥራ እንዲባረሩና እንዲታገዱ ተደርጓል፡፡ ከእነዚህም ውስጥ መምህራን፣ ዳኞች፣ ፖሊሶች፣ ወታደሮች፣ የመንግስት ሠራተኞች ይገኙበታል፡፡ቱርክ ባለፈው ሚያዝያ ወር 2017 የፕሬዚዳንት ኤርዶጋንን የሥልጣኔ ዕድሜ ያራዝማል የተባለውን ፓርላሜንታዊ ሥርዓትን በፕሬዚዳንታዊ አስተዳደር ለመቀየር የሚያስችላትን ህዝበ ውሳኔ ማድረጓ ይታወሳል፡፡ 